Na podlagi 10., 11., 13. in 28. člena Statuta Judo zveze Slovenije je Izvršilni odbor Judo zveze Slovenije (IO) na svoji 22. redni seji, 14. 4. 2016 sprejel:

**P R A V I L N I K**

**o registraciji članic Judo zveze Slovenije in njihovih tekmovalcev**

**I. Splošne določbe**

1. člen

Ta pravilnik določa:

* način in pogoje za registracijo članic Judo zveze Slovenije (v nadaljevanju članic) in njihovih članov (v nadaljevanju tekmovalcev),
* pravico nastopov na tekmovanjih,
* prestop tekmovalcev iz ene članice v drugo,
* združevanje članic,
* pritožbeni postopek,
* brisanje iz registra,
* način vodenja evidence ter
* druga vprašanja pomembna za registracijo.

2. člen

Registracija članic in njihovih tekmovalcev se vrši na osnovi Zakona o društvih, Statuta JZS in tega pravilnika. Za registracije članic in tekmovalcev ter vodenje evidence je zadolžen IO ali s strani IO zadolžen posameznik ali delovno telo (v nadaljevanju IO).

Članice lahko nastopajo na tekmovanjih s svojimi ekipami in posamezniki samo ob veljavni registraciji za tekoče leto. Z namenom popularizacije juda smejo na neuradnih tekmovanjih nastopiti tudi ekipe in posamezniki, ki niso registrirani pri JZS (šole, vojska, policija ipd.)

**II. Registracija članic**

3. člen

Vlogo za registracijo članice je potrebno poslati na sedež JZS. K vlogi za registracijo je potrebno priložiti:

* sklep pristojnega organa kandidatke za registracijo o odločitvi, da želi postati članica JZS,
* zapisnik o ustanovitvi kandidatke,
* statut ali pravila kandidatke.
* odločbo pristojne upravne enote o registraciji kandidatke,
* ime, naslov, elektronski naslov in telefonske številke odgovornih oseb kandidatke,

Zahtevki za nove registracije ali obnovo registracije se lahko dostavljajo tekom celega leta.

4. člen

Sekretar JZS je dolžan nemudoma preveriti vlogo kandidatke za sprejem v članstvo JZS.

 V kolikor vloga za registracijo ni popolna, sekretar JZS kandidatko v 15 dneh pisno pozove, da dopolni vlogo. Kandidatka za sprejem v članstvo JZS je dolžna vlogo dopolniti v 15 dneh od prejema poziva za dopolnitev vloge. V primeru, da kandidatka tega v navedenem roku ne stori, generalni sekretar vlogo zavrže s sklepom.

Morebitne spremembe, pomembne za registracijo, so članice dolžne sporočiti na sekretariat JZS v roku 15 dni od nastanka spremembe.

5. člen

Za registracijo članic med obema skupščinama je pristojen IO. Sekretar JZS opravi predhodni postopek za registracijo članic. IO s sklepom sprejme novo članico v članstvo z vsemi pravicami in dolžnostmi, razen glasovalno in volilno pravico na zboru članic. Ti dve pravici novo sprejeta članica pridobi šele na prvem rednem zboru članic JZS, ko zbor članic na predlog IO verificira nova članstva članic.

6. člen

Članica pridobi licenco za tekoče leto na osnovi vplačane letne članarine, ki mora biti poravnana v roku, navedenem na računu. Ekipe in tekmovalci članice, ki nima poravnane članarine in ostalih obveznosti, nimajo pravice sodelovanja na uradnih tekmovanjih JZS. Prav tako takšna članica nima pravice do glasovanja na zboru članic JZS.

V kolikor članica 30 dni po določenem roku za plačilo članarine te ne poravna, nima pravice glasovanja na zboru članic, njeni tekmovalci pa nimajo pravice nastopa na uradnih tekmovanjih JZS.

V kolikor članica dve leti ne obnovi licence ali na plača letne članarine, se izbriše iz registra članic JZS na podlagi sklepa IO, zoper katerega je možna pritožba na skupščino.

**III. Registracija tekmovalcev**

7. člen

JZS opravlja naslednje registracije tekmovalcev in strokovnega osebja (sodnikov, delegatov…)

* prvo registracijo, kadar se tekmovalec registrira prvič,
* podaljšanje registracije, kadar tekmovalec podaljša svojo registracijo za naslednje koledarsko leto,
* spremembo registracije, kadar se tekmovalec registrira za drugo članico JZS,
* začasno registracijo za posojo tekmovalca v drug klub oz članico za ekipna tekmovanja.

Plačilo registracije se zaračuna članici, ki je registrirala tekmovalce. Plačilo mora biti izvedeno v roku, navedenem na računu za poravnavo registracije, ki ga izstavi JZS.

V kolikor članica v določenem roku ne poravna računa za registracijo tekmovalca, sekretar izda sklep s katerim prepove nastopanje tekmovalcu na tekmovanjih, dokler članica na poravna računa.

8. člen

Vlogo za registracijo tekmovalcev lahko poda le članica JZS.

Pravico do tekmovalne registracije imajo vsi državljani Republike Slovenije, ne glede na starost in spol.

Pravico do tekmovalne registracije imajo tudi tuji državljani, ki kot tekmovalci niso registrirani pri drugi nacionalni zvezi, ali mednarodni zvezi in imajo pravico bivanja v RS, ali osebe brez državljanstva, ki imajo pravico bivanja v RS.

9. člen

Tuji državljani (in osebe brez državljanstva) lahko nastopajo za slovenske klube v tekmovanjih v Sloveniji v otroških, kadetskih, mladinskih kategorijah te v kategoriji mlajših članov. V članski konkurenci lahko tujci za slovenske klube natopijo v Evropskem klubskem pokalu v skladu s pravili EJU.

Na državnih prvenstvih in ligaških tekmovanjih tuji državljani ali osebe brez državljanstev ne smejo nastopiti.

10. člen

Registracija se opravi tako, da članica na JZS na predpisan način pošlje podatke o tekmovalcih, katere želi registrirati.

Registracija tekmovalcev za obnovo in podaljšanje licenc se praviloma opravlja v času med 1. in 31. januarjem v vsakem tekočem letu ter skozi vse leto za novo registrirane tekmovalce.

Zahtevek za prvo registracijo ali obnovo registracije tekmovalcev lahko članica vloži v času cele tekmovalne sezone.

11. člen

Registracija s strani JZS se izvrši lahko le na osnovi podatkov in dokumentacije, ki jo določi JZS.

Predvidoma so to vsaj naslednji podatki oziroma dokumenti:

* ime in priimek,
* datum rojstva,
* naslov stalnega bivališča,
* enotna matična številka občana,
* fotografija,
* podatek o stopnji pasu v judu.

JZS sme od kandidatov za registracijo zahtevati tudi druge dokumente (potrdilo o državljanstvu, izpisek iz rojstne matične knjige).

Od tujih državljanov in oseb brez državljanstva JZS ob registraciji zahteva naslednje dokumente:

* fotokopijo potnega lista,
* potrdilo o delovnem dovoljenju ali fotokopijo vloge za pridobivanje delovnega dovoljenja,
* potrdilo o stalnem ali začasnem prebivališču,
* izjavo kandidata oziroma njegovega zakonitega zastopnika, da ni registriran za klub v tujini.

12. člen

Registracija tekmovalcev je veljavna za tekoče koledarsko leto.

13. člen

Pristojni organ JZS je dolžan izvršiti registracijo v roku 15 dni po prejemu zahtevka za registracijo tekmovalcev.

Če iz upravičenih razlogov ali zaradi pomanjkljivosti vloge registracija ni možna, je organ JZS dolžan v 15. dneh obvestiti vlagatelja, da spremeni ali dopolni vloge za registracije.

Vsi podatki, pomembni za registracijo, se hranijo v arhivu JZS.

**IV. Prestopni roki tekmovalcev**

14. člen

Tekmovalec sme prestopiti iz ene članice v drugo le v času prestopnega roka, to je od **1. do 20. junija** (spomladanski prestopni rok) in od **1. do 20. decembra** (jesenski prestopni rok) vsako leto.

Posamezni tekmovalec lahko prestopi iz ene članice v drugo samo enkrat v tekočem koledarskem letu.

Tekmovalec, ki je prestopil iz ene članice v drugo v času od 1. do 20. junija, sme za novo članico nastopiti od 1. 7. dalje. Tekmovalec, ki je prestopil iz ene članice v drugo v od 1. do 20. decembra, sme za novo članico nastopiti od 1. 1. naslednje leto dalje.

15. člen

Začasni prestopi oz. posojanje domačih tekmovalcev za ekipna tekmovanja v RS so dovoljeni le v času obeh prestopnih rokov.

V kolikor ekipno tekmovanje poteka v pomladanskem obdobju, se začasni prestop/posoja tekmovalca opravi v jesenskem prestopnem roku (01.-20. december - preteklega leta), v kolikor ekipno tekmovanje poteka v jesenskem obdobju se začasni prestop/posoja tekmovalca opravi v pomladanskem prestopnem roku (01.-20. junij - tekočega leta).

Vsaka članica sme za ekipna tekmovanja registrirati največ dva posojena tekmovalca za moško in dve posojeni tekmovalki za žensko ekipo.

16. člen

Pri prestopu tekmovalcev za ekipna tekmovanja mora članica izdati pisno soglasje, v katerem navede ime članice, za katero sme določen tekmovalec nastopiti.

Tekmovalec lahko v tekočem letu nastopa samo za eno članico v ekipnih prvenstvih.

**V. Postopek pri prestopu tekmovalcev**

17. člen

Članica, v katero želi prestopiti tekmovalec v času prestopnega roka, pošlje zahtevek za spremembo registracije tekmovalca na JZS. Zahtevku mora priložiti:

* lastnoročno podpisano pristopnico za članstvo v novi članici,
* izpisnico iz prejšnje članice ali dokazilo, da le ta v določenem roku (10 dni po prejemu vloge za izpisnico) ni odgovorila na zahtevek o izpisu,
* fotografijo tekmovalca, ki ne sme biti starejša od enega leta,
* potrdilo o vplačani kotizaciji.

18. člen

Tekmovalec lahko prestopi v tuj klub v pod naslednjimi pogoji:

* da se v pogodbi s tujim klubom predvidi možnost in pravica nastopanja za državne selekcije Judo zveze Slovenije,
* da ima dovoljenje članice, katere član je, po vrnitvi se lahko tekmovalec registrira samo za tisto članico, za katero je bil registriran pred odhodom v tujino, če z njo nima sklenjenega drugačnega dogovora.

19. člen

Tekmovalec, ki želi prestopiti v drugo članico, mora pri članici, za katero je registriran, osebno ali s priporočeno pošto s povratnico vložiti pisni zahtevek za izpisnico, kopijo zahtevka pa pošlje tudi registracijskemu organu JZS (velja za vse tekmovalce, ne glede na starostno kategorijo). Tekmovalec mora v pisnem zahtevku opredeliti, v katero članico želi pristopiti.

Če tekmovalec v vlogi za izpisnico ne navede, v katero članico želi prestopiti, postane prost tekmovalec in lahko v času naslednjega prestopnega roka ali kadarkoli kasneje prestopi v katerokoli članico.

20. člen

Članica, na katero je zahtevek za izpisnico naslovljen, je dolžna v roku 10 dni po prejemu zahtevka izdati izpisnico.

Če članica odklanja izstavitev izpisnice, ker smatra, da niso izpolnjeni pogoji za njeno izdajo, je dolžna v roku 10 dni po sprejemu vloge obrazloženo odgovoriti tekmovalcu in hkrati poslati tudi obvestilo z obrazložitvijo razlogov za zavrnitev izdaje izpisnice na sedež JZS.

Če članica v roku ne izda izpisnice in ne navede razlogov, zaradi katerih izpisnice ni izdala, se smatra, da soglaša s prestopom.

21. člen

Članica po prejemu zahtevka za izpisnico ali po prenehanju sklenjene pogodbe ne sme suspendirati tekmovalca niti zoper njega sprožiti disciplinskega postopka.

22. člen

V primeru, da v času prestopnega roka določenemu tekmovalcu ni bila izdana izpisnica zaradi nedokončanja postopka, lahko tekmovalec do dokončne odločitve o prestopu nastopa pod okriljem JZS.

23. člen

Pisarna JZS v roku 15 dni od konca prestopnega roka obvesti vse članice o vseh opravljenih prestopih tekmovalcev in o prestopih, ki so še v postopku.

V kolikor v tem roku kakšen prestop ni zaključen, mora o postopkih v teku v obvestilu iz prejšnjega odstavka pisarna JZS obvestiti članice.

V roku 15 dni po vsakem zaključenem postopku po prestopnem roku, mora pisarna JZS o izidu postopka obvestiti članice.

**VI. Odškodnine članicam**

24. člen

Članica, iz katere tekmovalec prestopa v drugo članico, ima pravico do odškodnine od članice, v katero tekmovalec prestopa.

V kolikor ima članica, s tekmovalcem sklenjeno pogodbo, se upoštevapogodba. Pri mladoletnih tekmovalcih mora biti pogodba podpisana tudi s strani staršev ali zakonitih zastopnikov.

V kolikor članica in tekmovalec nimata medsebojne pogodbe, lahko zahteva članica, iz katere tekmovalec odhaja (če ni drugačnega dogovora ali soglasja) maksimalno višino odškodnine, in sicer:

(osnova za rangiranje športnikov so kategorizacije po kriterijih Olimpijskega komiteja Slovenije)

* Svetovni razred 15.000 €,
* Mednarodni razred           10.000 €,
* Perspektivni razred       7.000 €,
* Državni razred         3.500 €,
* Mladinski razred 2.500 €.

Za določitev odškodnine se upošteva **r**ang kategorizacije, ki ga tekmovalec dosega v trenutku v katerem prestopa iz ene članice v drugo članico, ali rang, ki ga bo OKS na osnovi osvojenih rezultatov oziroma že izpolnjenih kriterijev tekmovalcu določil ob prvi naslednji spremembi kategorizacij, če je ta višji.

25. člen

Za ostale športnike, ki ne izpolnjujejo kriterijev kategorizacije OKS in pa imajo klubi pravico (če ni v pogodbi drugače opredeljeno) do maksimalne odškodnine v višini:

* za kadete, mladince, mlajše člane in člane, ki so že nastopili na tekmovanjih za slovenski pokal 1.000 €,
* za tekmovalce mlajših starostnih kategorij, ki so že nastopili za slovenski pokal 0 €,.
* za tekmovalce in funkcionarje ostalih starostnih kategorij (veterani, tekmovalci v katah, sodniki, delegati…) 0 €.
* za tekmovalce mlajših starostnih kategorij, veterane, ki v tekočem letu niso nastopali na članskih tekmovanjih za Slovenski pokal), tekmovalce, ki so v tekočem letu nastopali izključno v tekmovanjih v katah, in funkcionarje (sodniki, delegati…) članice nimajo pravice do odškodnine. Pri veteranih, tekmovalcih v katah, sodnikih in delegatih je dopustno, da članica in član v medsebojni pogodbi določita višino odškodnine ob prestopu, vendar le, če je pogodba sklenjena po zaključku redne tekmovalne kariere tekmovalca.

26. člen

Tekmovalcu ne bo izdana izpisnica s strani članice, niti dovoljenje nastopa s strani JZS, če članica, iz katere prestopa, v roku 30 dni od konca prestopnega roka**,** ne prejme dogovorjene odškodnine. V takšnem primeru se prestopni postopek ustavi.

Če se članici, vpleteni v zadevo prestopa tekmovalca in tekmovalec, ne morejo dogovoriti glede odškodnine, o sporu obvestijo pisarno JZS. V takšnem primeru IO na predlog sekretarja JZS v roku 30 dni po koncu prestopnega roka izda sklep, v katerem določi višino odškodnine. IO o tem lahko odloča na dopisni seji.

Nova članica ali tekmovalec mora pogoje določene v sklepu izpolniti v roku 30 dni od prejema slepa.

27. člen

V kolikor se članici ne sporazumeta glede prestopa tekmovalcev, lahko tekmovalec nastopa za prvotno članico. V kolikor tega ne želi, 12 mesecev po prestopnem roku nima pravice nastopanja na tekmovanjih JZS ali mednarodnih tekmovanjih, nakar ima pravico do registracije za novo članico s poravnavo odškodnine v višini 50%.

Po dvoletni tekmovalni pavzi ima vsak tekmovalec pravico do registracije v novi članici brez odškodnine.

28. člen

V primerih prestopa tekmovalca na način iz 1. ali 2. odstavka prejšnjega člena, mora članica, ki želi tekmovalca registrirati, zahtevek za spremembo registracije na sedež JZS poslati v času prestopnega roka.

29. člen

Tekmovalec, ki ne želi tekmovati, mora o tem v času spomladanskega ali jesenskega prestopnega roka pisno obvestiti članico, za katero je registriran in sedež JZS.

Tekmovalci, katerih prestopi so v teku in v roku 60 dni od konca prestopnega roka niso uspeli prestopiti, morajo o dejstvu, da pavzirajo v roku 10 dni po preteku zgoraj navedenega časa, pisno obvestiti članico, za katero so registrirani in pisarno JZS. V takšnem primeru se šteje, da so pričali pavzirati v času zadnjega minulega prestopnega roka.

30. člen

V primeru, da je tekmovalec pavziral pet let ali več, se lahko ponovno registrira tudi v obdobju izven določenih prestopnih rokov.

**VII. Pravica nastopa tekmovalcev**

31. člen

Pravico nastopa na uradnih tekmovanjih JZS imajo vsi registrirani člani JZS.

Tekmovalci pridobijo pravico nastopa na tekmovanjih takoj po opravljeni registraciji.

Pravilniki o tekmovanjih določajo, katere dokumente in kakšne pogoje morajo izpolnjevati tekmovalci za nastop na tekmovanjih.

Registracijo in dokumente, na osnovi katerih smejo tekmovalci nastopiti na tekmovanjih sme preverjati delegat tekmovanja.

**VIII. Združevanje članic**

32. člen

V primeru združitve dveh članic, novoustanovljena članica pridobi pravice članice z registracijo pri JZS, da lahko v tekmovalnem smislu koristi pridobljene pravice ene od združenih članic.

**IX. Pritožbeni postopek**

33. člen

Na sklep generalnega sekretarja JZS se lahko vloži pritožba. Na prvi stopnji se pritožba naslovi

organu JZS pristojnem za registracijo. Rok za pritožbo je 10 dni po sprejemu sklepa o registraciji.

V roku 10 dni po prejemu pritožbe mora prvostopenjski organ pritožbo obravnavati in obravnavanim strankam izdati sklep o odločitvi glede pritožbe.

34. člen

Zoper sklep prvostopenjskega organa lahko članica v roku 10 dni po vročitvi pošlje pritožbo, o kateri odloča IO.

35. člen

IO je dolžan prejeto pritožbo s sklepom rešiti na svoji prvi redni seji, če jo je prejel v roku pet delovnih dni pred sklicano sejo. V primeru, da je do prve naslednje seje več kot 60 dni, se mora za odločitev o pritožbi IO sestati na izredni seji najkasneje v 30 dneh po prejemu pritožbe. Izredna seja je lahko dopisna.

Odločitev IO je dokončna.

36. člen

Za vloženo pritožbo je treba plačati takso v višini, ki jo vsako leto določi IO. V primeru

ugoditve pritožbi se taksa vrne.

37. člen

Do končnega sklepa v pritožbenem postopku, tekmovalec ne sme tekmovati za novo članico.

**X. Prenehanje registracije**

38. člen

Članica se izbriše iz registra:

* če se naknadno ugotovi netočnost podatkov, danih ob registraciji,
* če preneha obstajati,
* če se združi z drugo članico,
* če se ji s strani pristojnega organa državne uprave prepove delo,
* če 2 leti zapored ne obnovi licence in ne plača članarine JZS.

39. člen

Tekmovalca se izbriše iz registra, če:

* se ugotovi netočnost podatkov, danih ob registraciji,
* dobi izpisnico ali prestopi v klub izven Republike Slovenije,
* dve leti zapored ne obnovi tekmovalne registracije,
* če preneha z delovanjem njegova članica.

**XI. Evidenca**

40. člen

O registraciji članic in tekmovalcev se vodi računalniška evidenca, katero vodi posameznik ali delovno telo, ki ga določi IO.

Evidenca se vodi po načelih javnosti, točnosti, zakonitosti, dostopnosti ter v skladu z zakonom o varstvu osebnih podatkov.

**XII. Končne določbe**

41. člen

Zaradi vpogleda v delo v zvezi z registracijami so organi JZS dolžni enkrat letno poročati skupščini o

številčnem stanju registriranih članic in njihovih članov.

42. člen

Spremembe in dopolnitve tega pravilnika so v pristojnosti komisije za akte JZS, katere stopijo v veljavo z dnem, ko jih potrdi IO.

Teharje; 14. 4. 2016

Darko Mušič

Predsednik JZS